અરે એકપણ ગાડીને સહેજ ઘસરકો ન ચલાવનાર શેઠ કેમ બીએમડબલ્યુ પરનો ગોબો કઢાવતા નહીં હોય ! આખા નગરની આ સૌથી મોંઘી પહેલી ગાડી અને હવે એની પર ગોબો જોઈ લોકો જીવ બાળવા લાગ્યા. એવું તો હતું નહીં શેઠ એક અમથો ગોબો કાઢવાનું કામ ન કરાવે. ડ્રાઈવરનો જીવ બળે. મિલમાં જતાં-આવતાં એનો જીવ ખાક થઈ જતો. લોકોમાં કુતૂહલે માઝા મૂકી. ટોક ઓફ ટાઉન એક જ – નિગમશેઠની બીએમડબલ્યુ કારને ગોબો. ગાડી સર્વિસ માટે જતી તોય ખાસ સૂચના અપાતી, ‘જો જો આ ગોબો યથાવત રહેવો જોઈએ.’ મે’મસાબે પણ એક વાર પૂછેલું તો શેઠ ઊંચા અવાજે બોલેલા, ‘તમારા કામમાં હું માથું મારતો નથી. મારી વાતમાં તમારે પૂછવું નહીં.’ દેવારામે આ ગોબો ક્યારે પડ્યો હતો એની અટકળ કરેલી. રવિવારે બહાર જતા શેઠે રાબેતા મુજબ સહેજ મલકી એની સલામતીની નોંધ લીધેલી. પણ આવતા સમી સાંજના પહેલી વાર એની સલામની નોંધ લીધી ન હતી. બસ બીજા જ દિવસે સવારે એણે ગોબો જોયેલો. વોચમેન તરીકે એ ગોબો જોઈ થથરી ગયેલો. દસ હજાર વારના પ્લોટમાં બે હજાર વારનો આલીશાન બંગલો ને એમાં વસ્તુએ વસ્તુનો ઠાઠ. લીલીછમ્મ લોનમાં રંગબેરંગી ફૂલોની ક્યારીઓ વચ્ચે ફરતા શેઠનો સફેદ ડ્રેસ. એ દશ્ય હંમેશાં એને ગમતું.